Source: https://www.socpoist.sk/slovnik-pojmov/11s?prm1=648&insurance_kind=0&target_group=0&sword=
Timestamp: 2020-02-20 07:17:18+00:00

Document:
Vznik a zánik sociálneho poistenia - zamestnanec
S účinnosťou od 1. januára 2011 povinné nemocenské poistenie, povinné dôchodkové poistenie a povinné poistenie v nezamestnanosti zamestnanca uvedeného v § 4 ods. 1 zákona o sociálnom poistení v znení neskorších predpisov, t. j. zamestnanca s pravidelným mesačným príjmom, vzniká odo dňa vzniku právneho vzťahu, ktorý zakladá právo na príjem uvedený v § 3 ods. 1 písm. a) a ods. 2 a 3 zákona o sociálnom poistení v znení neskorších predpisov, a zaniká dňom zániku tohto právneho vzťahu.
Neozbrojenému príslušníkovi finančnej správy (PFS), ktorého právny vzťah zakladajúci právo na príjem zo závislej činnosti trvá odo dňa jeho ustanovenia do funkcie spojenej s pridelením služobnej zbrane, vzniká povinné nemocenské poistenie, povinné dôchodkové poistenie a povinné poistenie v nezamestnanosti zamestnanca podľa zákona o sociálnom poistení odo dňa preloženia alebo prevedenia na funkciu, ktorá nie je spojená s pridelením služobnej zbrane alebo odo dňa jeho ustanovenia nanovo do funkcie, ktorá nie je spojená s pridelením služobnej zbrane.
Ustanovením neozbrojeného PFS do funkcie spojenej s pridelením služobnej zbrane ako ozbrojeného PFS, jeho povinné nemocenské poistenie, povinné dôchodkové poistenie a povinné poistenie v nezamestnanosti zamestnanca podľa zákona o sociálnom poistení zaniká.
Povinné dôchodkové poistenie zamestnanca uvedeného v § 4 ods. 2 zákona o sociálnom poistení v znení neskorších predpisov, t. j. zamestnanca s nepravidelným príjmom, vzniká odo dňa vzniku právneho vzťahu, ktorý zakladá právo na príjem uvedený v § 3 ods. 1 písm. a) a ods. 2 a 3 zákona o sociálnom poistení v znení neskorších predpisov, a zaniká dňom zániku tohto právneho vzťahu.
Povinné nemocenské poistenie, povinné dôchodkové poistenie a povinné poistenie v nezamestnanosti zamestnanca vzniká napríklad zamestnancovi
v pracovnom pomere (okrem zamestnanca s odvodovou úľavou) odo dňa vzniku pracovného pomeru a zaniká dňom skončenia pracovného pomeru
v štátnozamestnaneckom pomere (okrem zamestnanca s odvodovou úľavou) odo dňa vzniku štátnozamestnaneckého pomeru a zaniká dňom skončenia štátnozamestnaneckého pomeru
v služobnom pomere odo dňa vzniku služobného pomeru a zaniká dňom zániku služobného pomeru
v členskom pomere (nie však zároveň v pracovnom vzťahu k členskej organizácii) odo dňa vzniku členského pomeru, napríklad prijatím prihlášky za člena, a zaniká dňom zániku členského pomeru, napríklad vystúpením, vylúčením
v obdobnom vzťahu, v ktorom je pri výkone práce pre platiteľa príjmu povinný dodržiavať pokyny alebo príkazy platiteľa príjmu, odo dňa vzniku obdobného vzťahu a zaniká dňom zániku obdobného vzťahu,
ktorý je napríklad
- likvidátor obchodnej spoločnosti a družstva, odo dňa uvedeného v obchodnom registri ako deň vzniku funkcie likvidátora a zaniká dňom uvedeným v obchodnom registri ako deň skončenia funkcie likvidátora
- likvidátor štátneho podniku, odo dňa zápisu likvidácie podniku a zápisu likvidátora do obchodného registra a zaniká dňom výmazu likvidátora z obchodného registra
- likvidátor neziskovej organizácie poskytujúcej všeobecne prospešné služby, odo dňa uvedeného v registri neziskových organizácií ako deň vzniku funkcie likvidátora a zaniká dňom uvedeným v registri neziskových organizácií ako deň skončenia funkcie likvidátora
ktorý je prokurista, odo dňa uvedeného v obchodnom registri ako deň vzniku funkcie prokuristu a zaniká dňom uvedeným v obchodnom registri ako deň skončenia funkcie prokuristu
ktorý je nútený správca, odo dňa vymenovania Ministerstvom financií Slovenskej republiky a zaniká dňom odvolania Ministerstvom financií Slovenskej republiky
ktorý je člen družstva v pracovnom vzťahu k družstvu, odo dňa vzniku pracovného vzťahu k družstvu a zaniká dňom zániku pracovného vzťahu k družstvu,
ktorý je spoločník spoločnosti s ručením obmedzeným, odo dňa zápisu do obchodného registra a zaniká dňom výmazu z obchodného registra,
ktorý je konateľ spoločnosti s ručením obmedzeným, odo dňa uvedeného v obchodnom registri ako deň vzniku funkcie konateľa a zaniká dňom uvedeným v obchodnom registri ako deň skončenia funkcie konateľa
ktorý je komanditista komanditnej spoločnosti, odo dňa zápisu do obchodného registra a zaniká dňom výmazu z obchodného registra,
ktorý je ústavný činiteľ Slovenskej republiky, odo dňa, ktorý je určený na nástup do funkcie podľa osobitných predpisov a zaniká dňom skončenia výkonu funkcie ústavného činiteľa Slovenskej republiky,
ktorý je verejný ochranca práv, odo dňa zloženia sľubu verejného ochrancu práv a zaniká dňom zániku výkonu funkcie verejného ochrancu práv,
ktorý je vedúci ústredného orgánu štátnej správy Slovenskej republiky iného ako ministerstvo, odo dňa vymenovania alebo odo dňa zvolenia do funkcie vedúceho a zaniká dňom skončenia výkonu funkcie vedúceho,
ktorý vykonáva funkciu v štátnom orgáne, ktorá mu zakladá právo na odmenu za výkon funkcie v štátnom orgáne, ak nejde o príjem uvedený v § 5 ods. 1 písm. a) alebo b) zákona č. 595/2003 Z. z. o dani z príjmov, odo dňa, ktorý je určený na nástup do funkcie, a zaniká dňom skončenia výkonu funkcie,
ktorý vykonáva funkciu predsedu vyššieho územného celku, poslanca zastupiteľstva vyššieho územného celku, starostu obce, poslanca obecného zastupiteľstva, starostu mestskej časti v Bratislave, starostu mestskej časti v Košiciach, poslanca miestneho zastupiteľstva mestskej časti v Bratislave, poslanca miestneho zastupiteľstva mestskej časti v Košiciach, primátora mesta a poslanca mestského zastupiteľstva odo dňa, ktorý je určený na nástup do funkcie, a zaniká dňom zániku mandátu,
ktorý vykonáva funkciu v orgánoch iných právnických osôb a spoločenstiev, ktorá mu zakladá právo na odmenu za výkon funkcie v orgánoch, ak nejde o príjem uvedený v § 5 ods. 1 písm. a) alebo b) zákona č. 595/2003 Z. z. o dani z príjmov, odo dňa, ktorý je určený na nástup do funkcie, a zaniká dňom skončenia výkonu funkcie,
ktorý je fyzickej osobe vo výkone väzby a fyzickej osobe vo výkone trestu odňatia slobody, ak sú zaradené do práce, odo dňa zaradenia do práce a zaniká dňom skončenia zaradenia do práce,
ktorý je fyzická osoba, ktorej plynie príjem v súvislosti s minulým, so súčasným alebo s budúcim výkonom závislej činnosti alebo funkcie, odo dňa vzniku právneho vzťahu zakladajúceho právo na tento príjem a zaniká dňom zániku tohto právneho vzťahu.

References: § 4
 § 3
 § 4
 § 3
 § 5
 § 5